Татарстан мәчетләрендә мөселманнар өчен махсус SIM-карталар сатыла башлаячак

	Сентябрь аеннан Татарстан мәчетләрендә мөселманнар өчен махсус SIM-карталар сатыла башлаячак. Бу карталарның тариф планы үзенчәлекле: аларны сатудан һәм кулланудан кергән акчаның бер өлешен “Зәкәт” хәйрия фондына күчереп барачаклар.	 Бу SIM-карталар сатуны оештыручы компания әлегә үзенең исемен атарга теләми. Оешма вәкиле безгә моны: “Проект әле сынала гына, алдан мәгълүмат бирмибез”, – дип аңлатты. Оешманың Татарстанның мө­селман эшмә­кәрләр ассо­циациясенә ке­рүе генә билгеле. Әлеге проект идеясе аларда берничә ел элек үк туган булган. Бу вакыт эчендә алар проектны тормышка ашырырга ярдәм итәрлек кәрәзле элемтә операторы эзләгәннәр. Булышырга Татарстанда эшләүче элемтә операторла­рының бары берсе генә ризалашкан.   Проектның мәгънәсе шунда: әлеге тарифка тоташтырылган SIM-карта хуҗасы телефоннан сөйләшүе белән үк саваплы гамәл кылачак. Чөнки сөйләшүгә киткән акчаның бер өлеше “Зәкәт” хәйрия фондына күчә барачак. Оешма вәкиле сүзлә­ренчә, бу – SIM-картаны кулланучылар сөйлә­шү өчен күбрәк түләя­чәк дигән сүз түгел. Киресенчә, проектны оештыручы компания һәм кәрәзле элемтә операторы үз кере­менең бер өлешен хәйрия эшчәнлегенә бүлеп би­рәчәк. “Зәкәт” фондына ак­чаның ничә проценты күче­реләчәге әлегә хәбәр ителми. Мөселманнар өчен дип аталса да, тарифтагы SIM-карталарны башка дин вәкилләре дә сатып ала һәм куллана алачак. 
	Ләйсән ФӘЙЗУЛЛИНА	
Ватаным Татарстан

	№ 166 | 22.08.2012	


